作者:韓玉
標題:賀新郎
內容:綽約人如玉。試新妝、嬌黃半綠，漢宮勻注。倚傍小闌閒佇立，翠帶風前似舞。記洛浦、當年儔侶。羅襪塵生香冉冉，料徵鴻、微步凌波女。驚夢斷，楚江曲。春工若見應為主。忍教都、閒亭邃館，冷風淒雨。待把此花都折取。和淚連香寄與。須通道、離情如許。煙水茫茫斜照裡，是騷人、九辨招魂處。千古恨，與誰語。